KOMMISSIONENS UDTALELSE i henhold til EF-traktatens artikel 251, stk. 2, litra c), til Europa-Parlamentets ændringsforslag til Rådets fælles holdning til forslaget til Forslag til Europa-Parlamentets og Rådets direktiv om grundlæggende kvalifikationskrav og efteruddannelseskrav for førere af visse køretøjer, der benyttes til godstransport eller personbefordring ad vej, og om ændring af Rådets forordning (EØF) nr. 3820/85 samt Rådets direktiv 91/439/EØF og om ophævelse af Rådets direktiv 76/914/EØF (ÆNDRING AF KOMMISSIONENS FORSLAG i overensstemmelse med EF-traktatens artikel 250, stk. 2)

2001/0033 (COD)

KOMMISSIONENS UDTALELSE i henhold til EF-traktatens artikel 251, stk. 2, litra c), til Europa-Parlamentets ændringsforslag til Rådets fælles holdning til forslaget til Forslag til Europa-Parlamentets og Rådets direktiv om grundlæggende kvalifikationskrav og efteruddannelseskrav for førere af visse køretøjer, der benyttes til godstransport eller personbefordring ad vej, og om ændring af Rådets forordning (EØF) nr. 3820/85 samt Rådets direktiv 91/439/EØF og om ophævelse af Rådets direktiv 76/914/EØF

1. Indledning

I henhold til EF-traktatens artikel 251, stk. 2, litra c), skal Kommissionen afgive udtalelse om de ændringer, som Europa-Parlamentet har foreslået ved andenbehandlingen.

Kommissionen afgiver derfor følgende udtalelse om de ændringer, Parlamentet har foreslået.

2. Baggrund

a) Den 2.2.2001 forelagde Kommissionen Rådet og Europa-Parlamentet sit forslag til en forordning (KOM(2001)56 endelig - COD 2001/0033 af 2.2.2001).

b) Det Økonomiske og Sociale Udvalg afgav positiv udtalelse den 11.7.2001.

c) Regionsudvalget gav afkald på sin ret til at afgive udtalelse (med brev af 15.10.2001).

d) Den 17.1.2002 afgav Europa-Parlamentet ved førstebehandlingen sin udtalelse med en række ændringer til Kommissionens forslag.

e) Den 26.9.2002 (KOM(2002) 541 endelig) vedtog Kommissionen i overensstemmelse med traktatens artikel 250, stk. 2, et ændret forslag, der helt eller delvis indeholdt et stort antal af Parlamentets ændringer.

f) Rådet vedtog sin fælles holdning den 5.12.2002.

g) Den 8.4.2003 vedtog Europa-Parlamentet ved andenbehandlingen en beslutning med fire ændringer til den fælles holdning.

3. Formålet med det foreslåede direktiv

Formålet med udkastet til direktiv er at indføre obligatorisk grund-, efter- og videreuddannelse for erhvervschauffører. I henhold til eksisterende fællesskabsret skal kun visse kategorier af chauffører, svarende til et forholdsvis lille antal chauffører, være i besiddelse af et anerkendt kvalifikationsbevis i henhold til reglerne om minimumsniveauet for uddannelse af visse førere af køretøjer i vejtransport. På den anden side er der kun fastsat en obligatorisk chaufføruddannelse i nogle få medlemsstater. Generelt udøver langt de fleste erhvervschauffører for tiden deres erhverv alene på grundlag af kørekort.

4. Kommissionens udtalelse om europa-parlamentets ændringer

Europa-Parlamentet vedtog fire ændringer til Rådets fælles holdning ved andenbehandlingen.

Kommissionen accepterer alle de ændringer, Europa-Parlamentet har foreslået.

4.1 Ændring 1: yderligere præcisering af betragtning 12 om uddannelsescentre

Kommissionen kan godkende denne yderligere præcisering af betragtning 12, der ligger på linje med forslagets mål. Den tilsigter yderligere at sikre, at kriterierne for godkendelse af uddannelsescentrene "garanterer deres faglige kvalifikationer".

4.2 Ændring 2: yderligere præcisering af artikel 13 om evalueringsrapporten

Kommissionen kan godkende denne yderligere præcisering af artikel 13, som er nyttig i lyset af, at medlemsstaterne kan vælge at indføre forskellige ordninger for erhvervelse af grundlæggende kvalifikationer. Et tiltag, der går ud på at måle og rapportere om de forskellige ordningers effektivitet, vil være nyttigt.

4.3. Ændring 3: indføjelse af et nyt element i bilag I, afdeling 1, punkt 3.2

Tilføjelsen af begrebet kriminalitetsforebyggelse er nyttigt og i tråd med det foreslåede direktivs mål. Kommissionen kan godkende indføjelsen af dette element i punkt 3.2 i afdeling 1 til bilag I.

4.4. Ændring 4: tilføjelse af en mulighed for at anvende visse typer af simulatorer i forbindelse med efteruddannelsen

Denne ændring bygger på ordlyden af afdeling 2 til bilag I, og den er derfor en nyttig præcisering, som Kommissionen kan godkende. Den gør det klart, at der også kan anvendes avancerede simulatorer i forbindelse med den obligatoriske efteruddannelsesperiode. Da dette er en mulighed, og den allerede er integreret i erhvervelsen af grundlæggende kvalifikationer, er dette yderligere element nyttigt og på linje med det foreslåede direktiv.

5. Konklusion

I henhold til EF-traktatens artikel 250, stk. 2, ændrer Kommissionen hermed sit forslag i overensstemmelse med resultaterne af andenbehandlingen i Parlamentet som ovenfor anført.